豫章郡

豫章郡係漢代到隋朝箇段時間裡頭江西嗰一隻行政建置。起先佢嗰面積有今下嗰江西樣大，末後隨得多級行政機構嗰新添，佢就只係贛北許塊塊子嗰一隻行政區嘍。但南昌一徑哩係箇八百喇年嗰時間豫章郡嗰郡治所在。

漢朝
西漢嗰頭幾年，江西設立豫章郡，箇係江西歷史上首到行政建制。 《江西省古今政治地理沿革總略》話：「漢興，改九江郡為淮南國，領九江、廬江、衡山、豫章四郡，江西則為豫章郡。」《史記》卷九十一話：「（漢高祖）四年（前203年）七月，九江、廬江、衡山、豫章郡皆屬布。」咁就係話前203年豫章郡就設立正哩。但具體年份史記上都冇話明，更多內容請望下「豫章郡嗰建立年代考」。

漢·豫章郡下頭管到十八隻縣，佢俚係：

南昌
廬陵
彭澤
鄱陽 
歷陵
餘汗

柴桑
艾
贛
新淦
南城
建成

宜春
海昏
雩都 
鄡陽
南野
安平 

王莽篡漢嗰時間佢搦豫章郡嗰十喇隻地名都改過哩。東漢嗰時間又拕改回來，末後嗰幾年子哈新添哩好幾隻縣。

六朝
六朝係話東吳、晉朝、宋朝、齊朝、梁朝、陳朝。

公元199年，孫策攻占豫章。末後三國紛爭嗰政治局面舞得東吳盡心經營江南，咁佢一方面係大力撫順江西境內嗰「山越」，一方面細化江西嗰行政區劃，為到更好統治。

咁豫章郡就由先頭漢朝嗰「全贛十八縣」變細到「贛北十六縣」，佢俚係：

南昌
海昏
新淦
建城

上蔡
永修
建昌
吳平

西安
彭澤
艾
宜豐

陽樂
富城
新吳
鐘陵

晉朝同到宋、齊、梁、陳四朝對豫章郡都冇做什哩大嗰變動，一徑都係保持到十六縣嗰行政建置。

隋朝
經過箇多年嗰戰亂，隋朝時間嗰江西行政規劃變得雜亂而龐大。為到解決嗰隻局面，江西咁就開始簡化、合并各級行政建置。早已一隻郡有十喇隻縣嗰情況已經冇有嘍。

公元589年，豫章郡改做洪州總管府。到605年嗰样子，豫章郡又重新設立。佢下頭管到四隻縣，佢俚係：豫章、豐城、建昌、建城。

Category:江西
Category:漢朝時間江西嗰行政規劃
Category:東吳時間江西嗰行政規劃
Category:晉朝時間江西嗰行政規劃
Category:南朝時間江西嗰行政規劃
Category:隋朝時間江西嗰行政規劃